નવ-દસ વરસના છોકરાને ઉપરાઉપરી બે ગંભીર માંદગી આવી જાય તો મા-બાપનો જીવ બળ્યા કરે. આ છોકરાને પહેલા ટાઈફોઈડ થયો. એમાંથી ડબલ ન્યુમોનિયા થઈ ગયો. અઢી-ત્રણ મહિના ખાટલામાં પડી રહ્યો. અધૂરામાં પૂરું એન્ટિ-બાયોટીક્સ દવાઓના મારાને લીધે એવો કમજોર થઈ ગયો કે કોઈની મદદ વિના ચાલી ન શકે. ગરીબ મિલ મજૂર પિતા એને મોંઘો પૌષ્ટિક ખોરાક ક્યાંથી લાવી આપે? પરંતુ એ માંદગી એને વરદાનરૂપ નીવડી. પથારીમાં પડ્યો પડ્યો એ મેંડોલીનનો રિયાઝ કરતો. રેડિયો પર સાંભળેલા ગીતો મેંડોલીન પર ઉતારવાના પ્રયત્ન કરતો. સવારથી રાત સુધી રેડિયો એનો સતત સાથી. પછી તો એને ભણવામાંથી રસ ઊડી ગયો. એ સંગીત તરફ વળી ગયો. એ છોકરો ભવિષ્યમાં ટોચનો સંગીતકાર બન્યો. એ સંગીતકાર એટલે ૧૯૯૮ની પચીસમી મેએ બપોરે મુંબઈની નાણાવટી હૉસ્પિટલમાં અવસાન પામેલા લક્ષ્મીકાંત. જી હા, લક્ષ્મીકાંત-પ્યારેલાલ જોડીમાંના એક.